﻿POZIŢIA PRIVILEGIATĂ A OMULUI ÎN NATURĂ. ANTROPOLOGIA FILOSOFICĂ ŞI RELEVANŢA EI ASTĂZI1 Iustinian Şovrea Universitatea „Babeş-Bolai”, Cluj-Napoca Abstract. The beginning of the XX century is characterized by the developing of philosophical anthropology which rejects the traditional metaphysics, the natural sciences and moves towards nature, the world of life in order to find a new fundament for the value of life. The main representatives of the philosophical anthropology are: Max Scheler, Helmuth Plessner and Arnold Gehlen. Their main preoccupation was to find that element that gives human being the special place/position in the world and based on this element to define the human being in a universalistic matter that transgress the previous representations and understandings (mainly from religion, science, philosophy). Their approaches are described by an outlined attempt to summarize the humanization of man, who managed to rise, beyond his animalism, to an unprecedented level among the other living beings. Their writings share a comparative reference and hierarchical classification for the other living beings. The philosophical anthropology concludes that the man's special place in the world cannot be founded on his biological nature. Whereas regarding the relationship analysis between humans and other living beings, the mentioned authors promote a similar vision; the difference stands out when they need to step beyond his natural character, meaning to explain his special biological nature. The paper will present the main argumentation of these writers and will try to follow the impact of philosophical anthropology and its relevance today. Key words: philosophical anthropology, excentricity, openess to the world, theology. 1. INTRODUCERE Atunci când vorbim de antropologie şi filosofie există adesea confuzii în ceea ce priveşte terminologia. Toate disciplinele au dezvoltat o antropologie pe baza cercetării lor. Putem astăzi vorbi despre o antropologie în jurisprudenţă, psihologie, sociologie, artă, medicină. De asemenea tema omului ca preocupare are o istorie foarte veche, în ciuda apariţiei mai târzii a termenului de antropologie2. Dacă 1 Acest studiu a fost posibil prin finanţarea oferită de Programul Operaţional Sectorial pentru Dezvoltarea Resurselor Umane 2007–2013, cofinanţat prin Fondul Social European, în cadrul proiectului POSDRU 89/1.5/S/60189 cu titlul Programe postdoctorale pentru dezvoltare durabilă într-o societate bazată pe cunoaştere. 2 *** The Oxford Companion to Philosophy, Ted Honderich (ed.), Oxford University Press, 1995, p. 38–39. An. Inst. de Ist. „G. Bariţiu” din Cluj-Napoca, Series Humanistica, tom. X, 2012, p. 173–186 174 Iustinian Şovrea 2 urmărim evoluţia istorică a conceptului3, observăm că acesta a avut un înţeles filosofic. El definea, începând de la Kant încoace, cunoaşterea fiinţei specifice omului şi particularitatea vieţii sale fizice, psihice, morale, spirituale şi culturale. Ştim că, în Logica generală, Kant plasează întrebarea privitoare la ce este omul după cele trei întrebări: ce pot să ştiu, ce trebuie să fac şi ce pot spera, însă toate acestea în cele din urmă se raportează la ultima4. În lucrarea Antropologia din perspectivă pragmatică, Kant împarte antropologia în două categorii: cea fiziologică şi cea pragmatică. Prima se ocupă de ceea ce face natura asupra omului, iar a doua de ceea ce face, poate sau trebuie să facă omul în calitatea sa de fiinţă ce acţionează liber5. Odată cu sfârşitul secolului trecut, acest înţeles al termenului de antropologie a fost uzurpat de disciplinele ştiinţifice, după cum spune Wilhelm Keller6. Prin biologie, genetică, studiul raselor, etnologie, acest termen şi-a pierdut înţelesul primar, conceptul de antropologie fiind fragmentat între diversele discipline amintite. Instituţionalizarea antropologiei în universităţi a fost legată de studiul biologiei, al etnografiei şi al cercetării grupurilor sociale locale sau îndepărtate şi din colonii. Începând cu anul 1920, conceptul de antropologie filosofică prinde contur şi defineşte o disciplină nouă ce va încerca să rupă legăturile cu întreg cadrul filosofic anterior (metafizic) şi să propună o metodă şi o direcţie nouă de cercetare a problemei fiinţei umane7. Principalii reprezentanţi ai acestei direcţii de gândire sunt Max Scheler, Helmuth Plessner şi Arnold Gehlen. În continuare, vom încerca să sintetizăm principalele teze ale antropologiei filosofice. 2. MAX SCHELER 2.1. NECESITATEA ANTROPOLOGIEI FILOSOFICE În accepţiunea filosofică contemporană, antropologia filosofică începe odată cu lucrarea Die Stellung des Menschen im Kosmos (Poziţia omului în cosmos) a lui Max Scheler, apărută în 1928. Necesitatea noii discipline, spune Scheler, este dată de incompatibilitatea concepţiilor existente despre om: cea teologică, cea filosofică şi cea ştiinţifică. El îşi propune să realizeze o nouă învăţătură integrală. Tezele lui antropologice pornesc de la premiza că, din punct de vedere biologic, între om şi animal nu există o diferenţă de natură ierarhică, iar poziţia privilegiată a omului nu are niciun suport în natura sa. Omul nu este altceva decât un animal, iar pentru a-i 3 Vezi Historisches Wörterbuch der Philosophie, Joachim Ritter (Hg.), Band 1, Wissenschaftliche Buchgesellschaft, Darmstadt, 1971, p. 362–372. 4 Immanuel Kant, Logica generală, Alexandru Surdu (traducere şi studiu introductiv), Bucureşti, Edit. Ştiinţifică şi Enciclopedică, 1983, p. 78. 5 Immanuel Kant, Antropologia din perspectiva pragmatică, Rodica Croitoru (traducere şi studiu introductiv), Bucureşti, Edit. Antaios, 2001, p. 39. 6 Wilhelm Keller, Philosophische Anthropologie-Psychologie – Transzendenz, in Philosophische Anthropologie, Neue Anthropologie, Herausgegeben von Hans-Georg Gadamer und Paul Vogler, Band 6, Erster Teil, Georg Thieme Verlag, Stuttgart, 1975, p. 5. 7 Tema tratată şi în Iustinian Şovrea, Proiectul unei antropologii creştine, „Altarul Reîntregirii”, nr. 3, septembrie-decembrie 2009, Alba-Iulia, Edit. Reîntregirea, p. 263–301. 3 Poziţia privilegiată a omului în natură. Antropologia filosofică şi relevanţa ei... 175 demonstra poziţia trebuie găsite alte fundamente decât cele biologice, cele descriptive. În lucrarea Poziţia omului în cosmos, Scheler porneşte de la faptul că, în ciuda dezvoltării umanităţii, cuvântul om face trimitere întotdeauna la mai multe idei, uneori chiar contradictorii. Astfel, „avem o antropologie naturalist ştiinţifică, una filosofică şi una teologică ce nu ţin cont una de alta – o idee unitară despre om însă nu avem.” În plus, „ştiinţele speciale care se ocupă cu omul, al căror număr este în creştere, oricât de preţioase ar fi, mai degrabă pun în umbră esenţa omului decât o luminează […] în nicio altă epocă a istoriei, omul nu a devenit atât de problematic pentru el însuşi ca în prezent.”8 Acesta este motivul pentru care autorul propune o antropologie filosofică ce cuprinde esenţa omului şi poziţia sa specială în relaţie cu fiinţele imediat apropiate, adică plantele şi animalele. Analiza sa porneşte de la construcţia lumii biopsihice şi ierarhizarea forţelor şi capacităţilor psihice. 2.2. TREPTELE LUMII BIO-PSIHICE Scheler divide viaţa psihofizică în patru etape, caracterizate de o creştere a complexităţii. Lumea biopsihică reprezintă lumea tuturor fiinţelor vii şi este structurată ierarhic, Scheler identificând următoarele trepte: a. Treapta cea mai de jos este numită impuls sensibil şi caracterizează lumea plantelor, însă aparţine şi omului. „Aceasta este treapta cea mai de jos a psihicului – care în acelaşi timp constituie şi forţa propulsoare care pune în mişcare totul.”9 b. Cea de-a doua treaptă este definită de instinct, sau comportamentul fiinţei vii10. c. Cea de-a treia treaptă este memoria asociativă, ea putând fi atribuită oricărei fiinţe vii „al cărei comportament pe baza comportării asemănătoare anterioare, intrând în slujba vieţii se schimbă într-un mod raţional, încet şi permanent, adică, astfel încât, de fiecare dată, măsura potrivit căreia comportamentul ei devine raţional stă în strânsă dependenţă de numărul încercărilor sau de al aşa numitelor mişcări de probă.”11 d. Ultima treaptă este cea a inteligenţei practice. Fără a lua în calcul procesele psihice, „o fiinţă vie se comportă inteligent dacă în situaţii noi, netipice nici pentru specie şi nici pentru individ, se manifestă raţional, fără încercări de probă”12. Această nouă etapă survine în mod neaşteptat, iar apartenenţa ei exclusiv la om sau la animalele superioare rămâne o problemă încă neclarificată13. 2.3. ELEMENTUL DEFINITORIU: SPIRITUL Pentru a putea înţelege ce anume defineşte fiinţa umană şi face ca omul să fie cu adevărat om, trebuie să ţinem cont de câteva principii. 8 Max Scheler, Poziţia omului în cosmos, ediţia a II-a, Vasile Muscă (traducere), Piteşti, Edit. Paralela 45, 2003, p. 10. 9 Ibidem, p. 12–13. 10 Ibidem, p. 19–21. 11 Ibidem, p. 26. 12 Ibidem, p. 33. 13 Ibidem, p. 39. 176 Iustinian Şovrea 4 (1) În primul rând, acest element definitoriu ce îi conferă omului poziţia privilegiată pe care o are în lume nu trebuie înţeles ca o nouă treaptă a funcţiilor şi capacităţilor psihice ce aparţine structurii ierarhice a lumii biopsihice, ci se află în afara a tot ceea ce numim noi viaţă. Acest element nu este o treaptă nouă a vieţii, ci „un principiu opus, în general, oricărei vieţi, inclusiv vieţii omeneşti”: un fapt de esenţă cu adevărat nou care, ca atare, nu poate fi întors la „evoluţia naturală a vieţii”, ci, dacă poate fi întors la ceva, atunci merge înapoi la unul dintre fundamentele cele mai înalte ale lucrurilor înseşi: acelaşi fundament ce are ca una dintre marile sale manifestări viaţa14. (2) În al doilea rând, acest element nu este principiul raţiunii cunoscut şi de greci. În afară de raţiune, mai există şi acea clasă a actelor volitive şi emoţionale, ca binele, iubirea, regretul, prin aceasta Scheler reabilitând filosofic actele emoţionale specifice spiritului15. (3) În al treilea rând, acest element pe care Scheler îl numeşte spirit este caracterizat de „desprinderea existenţială de organic”. Existenţa spirituală nu mai este legată de lumea înconjurătoare şi de instinct, ci este „deschisă lumii” (Weltoffenheit). (4) În al patrulea rând, spiritul este caracterizat prin obiectualitate deplină în raport cu realitatea16. Spre deosebire de om, animalul nu are obiecte şi trăieşte „extatic”, înăuntrul lumii sale înconjurătoare; el nu este în stare, asemenea omului, să facă din lumea înconjurătoare un obiect. „Existenţa ca obiect este deci cea mai formală categorie a laturii logice a spiritului.”17 Doar omul dispune de categorii şi obiectivări ale lucrurilor şi chiar ale propriului corp. Scheler ne dă exemplul unui câine, care poate trăi ani întregi într-o curte, umblând prin toate ungherele grădinii, fără a reuşi să îşi facă o imagine de ansamblu a grădinii şi a stării sale corporale proprii.18 Omul, în schimb, chiar şi fără ştiinţă, include starea corporală proprie în intuiţia spaţiului şi se socoteşte pe sine instinctiv în funcţie de poziţia sa, acest lucru fiind doar începutul a ceea ce va realiza în ceea ce numim noi astăzi ştiinţă. Capacitatea cuprinzătoare a omului începe cu actul calculării. Omul este singura fiinţă care are capacitatea de a se ridica „deasupra sa însuşi şi dintr-un centru aproape ca şi dincolo de lumea spaţio-temporală şi să facă din totul, între acest din el însuşi, un obiect al cunoaşterii sale. În felul acesta, ca fiinţă spirituală, omul este o fiinţă superioară, atât lui însuşi ca fiinţă vie, cât şi lumii. Ca atare, el este capabil de ironie şi umor, care include în sine mereu o ridicare asupra poziţiei sale existente.”19 Doar spiritul este singura existenţă dincolo de care nu se poate trece, adică el nu este capabil să se obiectiveze pe sine, ci este pură actualitate ce „îşi are existenţa sa numai în împlinirea liberă a actelor sale”. Scheler defineşte conceptul de persoană ca centru al spiritului, ca „o structură ordonată de acte care se înfăptuieşte permanent 14 Ibidem, p. 40. 15 Paul Good, Max Scheler, Eine Einführung, Parerga Verlag, Düsseldorf, 1998, p. 84. 16 Max Scheler, Poziţia omului în cosmos, ed. cit., p. 40–41. 17 Ibidem, p. 42–43. 18 Ibidem, p. 49. 19 Ibidem, p. 50. 5 Poziţia privilegiată a omului în natură. Antropologia filosofică şi relevanţa ei... 177 pe sine. Persoana există numai în actele sale şi prin ele… Tot ceea ce este sufletesc poate fi obiectualizat – nu însă actul spiritual, intenţia, ceea ce comportă procesul spiritual însuşi.”20 Sarcina antropologiei filosofice este de a arăta cum se nasc structurile fundamentale ale existenţei omeneşti, realizările şi operele specifice ale omului, dintre care amintim limba, cunoaşterea, unealta, arma, statul, conducerea21. 3. HELMUTH PLESSNER 3.1. NECESITATEA ANTROPOLOGIEI FILOSOFICE Pentru a înţelege scrierile lui Helmuth Plessner, trebuie să ţinem cont de faptul că a avut preocupări interdisciplinare, el fiind biolog, zoolog, filosof şi sociolog. Fiind contemporan cu Max Scheler şi Arnold Gehlen, „concurenţi” pe acelaşi domeniu, Plessner încearcă să se distingă printr-o abordare originală şi va propune o înţelegere a omului care să rupă legătura atât cu metafizica, cât şi cu naturalismul. Lucrarea lui cea mai importantă pentru acest domeniu este Die Stuffen des Organischen und der Mensch (Treptele naturii organice şi omul), apărută pentru prima oară în anul 1928 şi apoi reeditată. Plessner motivează necesitatea unei antropologii filosofice pe fondul abandonării şi pierderii oricărei legitimităţi a vreunei concepţii unitare despre om22. Până la bazele naturale ale umanităţii, toate celelalte fundamente au devenit superioare fără nici o obligaţie. Însă, fundamentul natural poate să releve omenescul la om doar în abstracţia unei medii pe care o obţinem în mod artificial din varietatea raselor. Întrebarea care stă la baza construcţiei antropologiei filosofice a lui Helmuth Plessner pune în faţă imaginea biologică a omului şi cea creştină: ce anume ar trebui să ne definească pe noi oamenii fără să alegem între credinţa în omul ca şi creaţie a lui Dumnezeu şi creat pentru a ajunge ca El şi credinţa că omul poate fi definit doar pe baza raţiunii umane în gradul ei cel mai înalt?23 3.2. TREPTELE VIEŢII ORGANICE Punctul de plecare în abordarea antropologică nu mai este divinitatea, nici vreun sistem metafizic, ci natura înconjurătoare, începând de la cel mai simplu element – planta24. Omul este parte, element al naturii din care îşi trage forţa existenţei; de aceea, antropologia filosofică nu poate face abstracţie de acest 20 Ibidem, p. 51. 21 Ibidem, p. 94. 22 Helmuth Plessner, Die Aufgabe der Philosophischen Anthropologie, in Gesammelte Schriften, VIII, Conditio humana, Suhrkamp Verlag, 1983, p. 45. 23 Ibidem, p. 41–42. 24 Tematica a fost abordată şi în Iustinian Şovrea, Antropologia filosofică şi bioetica. Helmuth Plessner – înţelegerea omului pornind de la corporalitatea sa, în *** Medicii şi Biserica, Mircea Gelu Buta (coord.), vol. 9, Edit. Renaşterea, Arhiepiscopia Ortodoxă a Vadului, Feleacului şi Clujului, p. 194–218. 178 Iustinian Şovrea 6 element. La fel cum este spirit, omul este şi natură. Însă, el are o poziţie privilegiată în natură, iar pentru a înţelege această poziţie este necesară cunoaşterea celorlalte niveluri inferioare. Expunerea antropologică este construită pe baza unor termeni şi concepte împrumutate din biologie. Plessner porneşte de la următoarea afirmaţie: în natură pot fi delimitate ierarhic trei trepte: forma deschisă (planta), forma închisă (animalul) şi omul (formă închisă prin constituţia corporală, care se plasează însă pe treapta a treia a ierarhiei, deoarece este şi fiinţă excentrică). Aceste concepte îi aparţin lui Driesch şi sunt dezvoltate în lucrarea Philosophie des Organischen25. (1) Aşa cum am spus, treapta cea mai de jos a vieţii organice este ocupată de forma deschisă – planta. Plessner defineşte forma deschisă26 ca fiind acea formă care integrează instant organismul cu toate formele sale de viaţă în mediul său şi îl face segment dependent al cercului vieţii ce îi corespunde27. (2) Cea de-a doua treaptă a vieţii organice este forma închisă, reprezentată de animal28. Această formă s-a constituit ca unitate închisă în raport cu mediul, stabilind o graniţă faţă de acesta. Forma închisă este caracterizată, aşadar, prin prezenţa organelor specializate şi a unui organ central coordonator şi prin delimitarea tuturor acestora de mediul exterior prin corp29. 25 Hans Driesch, Philosophie des Organischen, Vorlesungen gehalten der Universität Aberdeen in den Jahren 1907–1908, Engelmann, Leipzig, 1909. 26 Pentru a înţelege mai bine de ce autorul foloseşte conceptul deschis, trebuie să ne oprim puţin asupra modului de hrănire a plantei. Mecanismul de colectare a hranei nu se face prin organe speciale, ci este transferat din exterior până în cele mai adânci straturi ale plantei. În comparaţie cu animalele, plantei îi lipsesc organele centrale care să fie unite într-o totalitate, adică într-un corp. Rezultatul lipsei organelor centrale, în care întregul corp să fie unit şi reprezentat, este că individualitatea plantei nu este constitutivă la acest nivel, ea rămânând în general independentă de părţile ei. O altă diferenţă ar fi aceea că plantele întotdeauna se dezvoltă de la suprafaţa extremităţilor spre exterior, în timp ce în cazul animalelor dezvoltarea are loc spre interior. În funcţie de aceste diferenţe, Plessner propune următoarea formulare: animalele sunt forme închise, în timp ce plantele sunt forme deschise. Animalele ating un punct în care sunt finalizate ca dezvoltare biologică, în vreme ce plantele rămân într-un stadiu nefinalizat (Helmuth Plessner, Die Stufen des Organischen und der Mensch, ed. cit., 2000, p. 219). 27 Ibidem, p. 219. 28 Ibidem, p. 223. 29 Există mai multe aspecte care ţin de poziţia sa specială. (1) În primul rând, el este dependent de natură şi de hrana pe care i-o oferă aceasta pentru supravieţuire. Forma închisă îşi găseşte expresia fundamentală în principiul nevoii directe, adică al instinctului, care este în strânsă relaţie cu incapacitatea organismului său de a produce proteinele, grăsimile, carbohidraţii şi alte substanţe nutritive de care are nevoie. Animalul are nevoie de hrană organică şi trebuie să se hrănească din alte organisme vii, creându-se astfel o dependenţă faţă de mediul înconjurător. Pe baza acestei nevoi, el este obligat la un permanent contact cu mediul înconjurător. (2) În al doilea rând, animalul ia contact cu mediul înconjurător prin intermediul corpului său. El nu mai stă în contact direct cu mediul şi lucrurile, ci are ca mijloc corpul său. Corpul devine intermediarul între existenţa vie şi mediu. Astfel, întregul fiinţei nu intră în contact direct cu realitatea înconjurătoare; ansamblul de organe este organizat şi orientat spre un centru reprezentativ pentru întreg corpul. (3) În al treilea rând, această calitate a corpului, de intermediar cu mediul înconjurător, are ca şi consecinţă o noua realitate, specifică doar formei închise: realitatea în corp şi realitatea din spatele corpului. Acest aspect reprezintă cel mai înalt nivel de existenţă la care poate ajunge forma închisă. Forma închisă înseamnă unitatea corpului obţinută prin uniformizarea reprezentării organelor componente ce depind de reprezentarea centrală (Ibidem, p. 229–234). 7 Poziţia privilegiată a omului în natură. Antropologia filosofică şi relevanţa ei... 179 Vorbim astfel despre două realităţi: cea a mediului înconjurător şi cea a propriei existenţe, rezultând din aceasta încă un aspect caracteristic doar formei închise. Pe fondul rolului de intermediere a contactului cu realitatea, organismul nu rămâne doar o formă statică asemenea plantei, ci dobândeşte o oarecare independenţă, adică dispune de sine, fapt care înseamnă un nou fundament al existenţei30. Până acum, putem spune că omul şi animalul aparţin aceleiaşi categorii, ca fiinţe a căror structură este centralizată şi sunt puse în faţa unei sfere externe. Plantele aparţin acestei sfere şi împreună cu alte elemente formează lumea31. 3.3. ELEMENTUL DEFINITORIU: EXCENTRICITATEA În cazul omului, conştiinţa a atins nivelul maxim, dintr-un corp conştient de mediul său înconjurător ajungând la conştiinţa de sine şi a lucrurilor. De la poziţionalitatea faţă de centrul său, omul ajunge la reflexivitate totală faţă de întregul sistem de viaţă. Centrul existenţei sale devine conştient de existenţa sa. El ajunge să se aibă pe sine, să se cunoască pe sine, să fie sensibil faţă de sine, să stabilească o relaţie cu sine. Deşi la acest nivel al existenţei încă se poate observa tipul de existenţă „aici şi acum”, omul devine conştient de existenţa sa32. Ca lucru viu, aşezat în mijlocul existenţei sale, el cunoaşte acest mijloc trăind ca şi cum este deasupra acestei lumi. Omul nu doar că trăieşte şi experimentează, ci îşi trăieşte experienţa sa33 şi devine, aşa cum spune Felix Hammer, propriul său spectator, reuşind în tot ceea ce face, în tot ceea ce este, să ajungă la o reflecţie totală. El păşeşte în afara sa, fără să înceteze să mai fie el însuşi, şi devine excentric, fără să rupă legătura sa cu centrul său. Astfel, omul trăieşte o triplă poziţionalitate: 1. El trăieşte ca şi corp, în sensul unei totalităţi corporale fizice. 2. El trăieşte în corp, ca spirit ce conduce şi îl reprezintă pe om. 3. El trăieşte în afara corpului, ca observator total, reflexiv al sinelui34. Pornind de la această caracteristică a omului, Plessner formulează definiţia unei persoane. El spune că un individ al cărui mod poziţional este triplu caracterizat, aşa cum am văzut mai sus, se numeşte persoană. El este subiectul trăirilor lui, a percepţiilor, a acţiunilor şi a iniţiativelor sale35. Bariera care le limitează pe animale şi le diferenţiază de om constă în faptul că individuum-ul acestora este ascuns fiinţei lor proprii, deoarece ele nu stau în relaţie cu centrul poziţional. 30Ibidem, p. 226. 31 Jean Beaufort, Die gesselschaftliche Konstitution der Natur, Helmuth Plessners kritisch- phänomenologisch Grundlegung einer hermeneutischen Naturphilosophie, in Die Stufen des Organischen und der Mensch, Königshausen und Neuman Verlag, Würzburg, 2000, p. 141. 32 Helmuth Plessner, Die Stufen des Organischen und der Mensch, ed. cit., p. 290. 33 Ibidem, p. 291–292. 34 Felix Hammer, Die exzentrische Position des Menschen, Methode und Grundlinien der Philosophischen Anthropologie Helmuth Plessners, Bouvier u. Co Verlag, 1967, Bonn, p. 131. 35 Helmuth Plessner, Die Stufen des Organischen und der Mensch, ed. cit., p. 293. 180 Iustinian Şovrea 8 Deosebirea dintre om şi animalele superioare nu este atât de mare din punct de vedere biologic, spune Plessner. Şi totuşi, omul se află pe o treaptă superioară, care nu poate fi caracterizată morfologic-organic. Ceea ce îl face pe om să fie om este realitatea trupului şi a sufletului său. Dar, pentru a afirma această realitate, omul trebuie să iasă în afara sa, să stea în afara sa, deci să se ex-centricizeze. El nu poate conştientiza această realitate decât astfel. Viaţa animalului este centrică, la fel şi a omului, dar omul fără să anuleze această centralitate a sa este în acelaşi timp şi excentric. Excentricitatea este forma poziţionării frontale a omului faţă de sine36. Această schimbare între sinele din afara lui şi sinele din interiorul lui, acest aspect dublu al existenţei sale este o reală ruptură a naturii sale. Omul trăieşte de o parte şi de alta a acestei rupturi ca suflet şi corp, dar şi ca unitate a celor două sfere. Unitatea nu anulează dublul aspect, nu este nici cea de-a treia opţiune care le reconciliază şi nici nu formează o a treia sferă37. Plessner vorbeşte despre trei realităţi ale omului: lumea de afară, cea interioară şi cea socială (Mitwelt)38, fiecare dintre acestea fiind caracterizată la rândul ei de două aspecte: lumea exterioară ca trup şi corp, cea interioară ca ego şi alter ego, sau suflet şi experienţă. 3.4. PRINCIPIILE FUNDAMENTALE ALE ANTROPOLOGIEI FILOSOFICE Plessner rezumă esenţa antropologiei filosofice la trei principii fundamentale. (1) Primul este principiul artificialităţii naturale (Das Gesetz der natürlichen Künstlichkeit). Dovada cea mai clară a existenţei excentrice a omului este prezenţa în viaţa omului a întrebărilor existenţiale, dar şi ideea paradisului, a spaţiului perfect. Această preocupare pentru un alt tip de existenţă şi un alt mediu relevă faptul că mediul natural nu este în mod obligatoriu şi mediul cel mai potrivit pentru om. La ideea paradisului se adaugă şi ideea unui timp de aur al umanităţii, ca fiind lucruri ce lipsesc oamenilor39. Spre deosebire de animal, a cărui existenţă aici şi acum se integrează în mediul natural, existenţa omului este dependentă de acţiune, de activitate. Omul trăieşte atunci când se manifestă, când îşi conduce existenţa. El trebuie să lucreze pentru a trăi, iar acest tip de existenţă este diferit de cel natural, fapt pentru care Plessner spune că existenţa omului nu este una naturală. Omul conştientizează nepotrivirea lui cu mediul natural şi nu se simte „acasă”, motiv pentru care creează un alt mediu. Datorită faptului că, prin natura existenţei sale, este forţat să îşi conducă viaţa şi să îşi construiască existenţa, omul resimte un element artificial în viaţa sa. Cu alte cuvinte, omul experimentează un paradox, acela al nevoii artificialităţii, pentru a exista. Natura şi modul lui de viaţă excentric îl obligă să 36 Ibidem, p. 294. 37 Ibidem, p. 291. 38 Prin termenul Mitwelt, Plessner defineşte mediul social al oamenilor (Ibidem, p. 306). 39 Ibidem, p. 309. 9 Poziţia privilegiată a omului în natură. Antropologia filosofică şi relevanţa ei... 181 creeze acest mediu artificial în care să trăiască. Fără să fie legat de un loc, mediu sau timp anume, el reuşeşte să creeze un cadru în care să se potrivească40. Acest mediu artificial nu este doar o opţiune, ci este tocmai mediul existenţei sale, fără de care omul nu poate trăi. Deşi trăieşte, acţionează şi interacţionează în mediul natural, el nu poate depăşi dependenţa de această a doua realitate. Omul nu poate trăi fără obiceiuri sau relaţii cu norme ireale, a căror greutate este dată de ele însele, pentru a fi recunoscute41. Acest al doilea mediu creat de om ţine de specificitatea fiinţei umane, şi nu de o compensaţie. Omul construieşte acest mediu artificial pentru că este de la natură incomplet, dar aceasta nu înseamnă că prin cultură se realizează o compensaţie a complexului de inferioritate (biologică a omului în raport cu celelalte animale), ci este vorba de o nevoie ontică42. (2) Cel de-al doilea principiu este cel al imediatului intermediat (Das Gesetz der vermittelten Unmittelbarkeit). Datorită poziţiei sale excentrice, omul se găseşte într-un permanent raport direct-indirect cu totalitatea. O relaţie directă există acolo unde elementele sunt împreună integrate fără un element de legătură, iar o relaţie indirectă este caracterizată de prezenţa unui element care să faciliteze relaţia directă. Relaţia indirectă-directă ar trebui să fie acea formă a relaţiei în care elementul mediator este necesar pentru a crea relaţia imediată43. Astfel, omul creează un punct de intermediere între el şi mediu, punct în care el însuşi stă. Relaţia lui cu alte lucruri este indirectă, dar le trăieşte ca directe, adică are o relaţie nemijlocită, asemenea animalului. Omul este conştient de relaţia sa indirectă, care îi este dată ca şi directă44. Raportul cu lucrurile străine are caracterul imediatului intermediat, al directului indirect (der vermittelten Unmittelbarkeit, der indirekten Direktheit) şi nu este vorba de două tipuri de relaţii, ci de una singură45. În cazul animalului, relaţia mediată între el şi mediul său nu are caracterul indirect, mijlocit, deoarece el însuşi construieşte medierea între el şi mediu. La oameni este altfel. Omul creează legătura dintre el şi mediu, dar se ridică integral din acesta, întrucât el stă deasupra ei. Plessner spune că situaţia omului este de imanenţă conştientă (Bewußtseinsimmanenz), deoarece prin existenţa sa excentrică el trăieşte o detaşare de toate lucrurile din jurul lui. Spre deosebire de animal, care trăieşte din interior, din centrul poziţionalităţii sale, omul cunoaşte şi recunoaşte celelalte persoane şi lucruri doar ca apariţii direct din conţinutul conştiinţei sale, ca înţelesuri ale realităţii46. 40 Ibidem, p. 316. 41 Ibidem, p. 317. 42 Ibidem, p. 321. 43 Ibidem, p. 324. 44 Aşa cum am văzut mai sus, poziţia excentrică este realizată doar în om. El este aşezat în centrul poziţionării sale şi creează acest punct ca intermediar între el şi mediu. Astfel că pe de o parte relaţia cu lucrurile este indirectă, dar pe de altă parte le trăieşte ca fiind directe (Ibidem, p. 325). 45 Ibidem, p. 326. 46 Ibidem, p. 328. 182 Iustinian Şovrea 10 (3) Cel de-al treilea principiu este cel al locaţiei utopice (Das Gesetz des utopischen Standorts). Existenţa excentrică a omului îl obligă la dezvoltare, îi trezeşte nevoi ce pot fi satisfăcute doar într-un sistem de obiecte artificiale şi, în acelaşi timp, le pune acestora marca efemerităţii. Oamenii reuşesc să obţină ceea ce doresc, iar în timp ce obţin lucrul dorit apare deja detaşarea. Lipsa constitutivă a înrădăcinării este demonstrată de istoria umanităţii. Omul devine astfel conştient de nimicnicia lucrurilor şi, corelativ, de nimicnicia lumii. Pe de altă parte, aceasta îi trezeşte sentimentul unicităţii şi individualităţii sale în lume. Excentricitatea nu îi permite fixarea într-un punct anume, ceea ce duce la o incapacitate a omului de a şti unde este locul lui şi al realităţii corespunzătoare. Pe parcursul istoriei, spune Plessner, se schimbă termenii şi sentimentul individualităţii, al nulităţii, al contingenţei, dar rămâne un element apriori care este sămânţa religiozităţii omului. Astfel, este pusă în discuţie tema dacă religia este o nevoie de salvare fiinţială sau doar exersarea funcţiei de salvare a celor credincioşi. Ceea ce natura şi spiritul nu-i pot da omului, acel ultim lucru (das Letzte), îi dă religia. Aceasta reuşeşte să îi ofere acea nevoie de siguranţă, acea împăcare cu destinul şi sensul realităţii. Omul este mereu orientat spre viitor, spre o altă casă, un loc utopic, direcţie spre care înaintează prin speranţă şi credinţă. Spiritul omului îl îndreaptă departe de lucruri şi chiar de sine, elementul caracteristic al omului, spune Plessner, fiind linia dreaptă a infinitului, viitorul47. 4. ARNOLD GEHLEN 4.1. NECESITATEA ANTROPOLOGIEI FILOSOFICE Numele lui Gehlen este adesea asociat cu naţional-socialismul, ceea ce complică substanţial interesul pentru filosofia lui. Dacă în cazul lui Heidegger, de pildă, totul rămâne o controversă, în cazul lui Gehlen nu există o ruptură între filosofie şi atitudinea politică. Cu şapte ani înainte de publicarea principalei sale opere, Der Mensch. Seine Natur und seine Stellung in der Welt (Omul. Natura şi poziţia lui în lume), el făcea parte din Asociaţia lectorilor naţionali socialişti (NS-Dozentenbund). În prima ediţie a acestei cărţi (1940) este identificabilă legitimarea explicită a naţional-socialismului. Până la cea de a patra ediţie, au existat în text pasaje care aveau legătură cu această ideologie politică. Conceptul cheie al operei lui Gehlen este omul ca fiinţă deficitară. Gehlen credea că filosofia nu mai are capacitatea de a cuprinde sistematic şi în întregime lumea şi nici de a mai satisface trebuinţele metafizice. Pentru aceasta trebuia deschis un nou drum, care este filosofia empirică, adică filosofia ca ştiinţă a 47 Ibidem, p. 346. 11 Poziţia privilegiată a omului în natură. Antropologia filosofică şi relevanţa ei... 183 realităţii (die Wirchlichkeitswissenschaft), ştiinţă care să aibă un aspect practic, şi nu doar teoretic48. În anul 1869, se înfiinţează în Germania Die Berliner Gesellschaft für Anthropologie, Ethnologie und Urgeschichte (Societatea berlineză pentru antropologie, etnologie şi preistorie). Această instituţie a favorizat colaborarea cercetătorilor din domenii diverse, precum anatomie, artă populară, medicină, statistică etc. Totuşi, cercetările erau divizate între specialiştii domeniilor amintite sau între facultăţi, din care cauză nici termenul de antropologie nu era clar definit. Pe fondul ambiguităţii conceptului de antropologie, Gehlen proclamă necesitatea unei noi abordări49. Gehlen preia principalele teze ale lui Scheler cu privire la diferenţa dintre om şi animal, însă nu şi conceptul de spirit. Dacă Scheler nu pune aşa de mare accent pe capacitatea animalului de a se integra în mediul lui, de a fi perfect adaptat, Gehlen îşi fundamentează tezele tocmai pe acest aspect. El spune că, dacă în natură putem observa compatibilitatea perfectă dintre animal şi mediul lui caracteristic, lucrurile nu stau la fel în privinţa omului. Acestuia îi lipsesc mijloacele de a se apăra contra duşmanilor naturali, de a face faţă unui eventual conflict. Corpul omului, nespecializat în această direcţie, mai este caracterizat şi de un soi de primitivitate, retardare la nivel biologic. Această lipsă de specializare biologică face din om o fiinţă deficitară în raport cu restul animalelor. În plus, el nu are un mediu al lui în care să se fi adaptat la fel cum un animal se adaptează într-un mediu specific50. El este prin definiţie o fiinţă deficitară (Mangelwesen)51. 4.2. COMPENSAREA DEFICIENŢELOR. DE LA UMWELT LA DIE WELT Cu toate aceste deficienţe, viaţa ne dovedeşte că omul are la dispoziţie toată lumea întreagă. Această realitate este definită de Scheler prin conceptul de Weltoffenheit. Doar omul are capacitatea de „a se opune lumii” şi de a nu se forma după lume52. Am văzut că, din punct de vedere biologic, omul este o excepţie prin construcţia sa şi prin acomodarea naturală la mediul înconjurător. În ciuda lipsurilor naturale, el s-a răspândit pe pământ şi a supus natura. Nu există nicio 48 Karlheinz Weissmann, Arnold Gehlen, Vordenker eines neuen Realismus, Antois Verlag, Bad Vilbel, 2000, p. 26. 49 Arnold Gehlen, Anthropologische Forschung, Rowohlt Verlag, Hamburg, 1961, p. 9. 50 Ibidem, p. 46. 51 Acest concept, introdus de Gehlen pentru a defini omul, nu este unul nou. El este întâlnit şi în filosofia greacă, dar Gehlen îl preia de la Herder. Dacă abordarea lui Gehlen şi aceea a lui Scheler merg pe aceeaşi linie de gândire din anumite puncte de vedere, diferenţa apare atunci când trebuie scos în relief acel element care conferă omului poziţia lui specială în lume, din perspectivă biologică, punând în balans omul şi animalul. Gehlen recunoaşte că acest concept nu este unul ştiinţific, ci doar încearcă să cuprindă o realitate cât mai complexă (Christian Thies, Gehlen zur Einführung, Junius Verlag, Hamburg, 2000, p. 35–36). 52 Karlheinz Weissmann, op. cit., p. 29. 184 Iustinian Şovrea 12 condiţie naturală specială sau vreun mediu definit pentru ca omul să poată trăi, dar, tocmai de aceea, omul este întâlnit de la ecuator la poli, pe apă, pe uscat, în păduri, munţi, câmpii53. Gehlen explică disponibilitatea omului de a exista oriunde pe acest pământ, în ciuda lipsei unei specializări asemănătoare aceleia a animalelor, prin conceptul de Kulturwesen (fiinţă culturală). Omul îşi poate crea oriunde spaţiul cultural în care să trăiască, indiferent de cadrul natural. Pe baza posibilităţii experienţei lumii, omul este mereu activ, iar lipsa specializărilor biologice îl obligă să creeze acel mediu, care pentru el este natural. Lumea culturală, spune Gehlen, este de fapt lumea omului54. El consideră că lipsurile organice trebuie văzute în corelaţie cu activităţile sale culturale. Aşa precum specializarea organică a animalelor corespunde unui mediu, tot aşa lipsa acestor specializări şi slăbiciunea morfologică a omului trebuie văzute în raport cu sfera culturală. Oriunde ar fi, omul îşi creează un alt mediu decât cel biologic dat, acest mediu artificial creat fiind de fapt locul unde se simte el acasă55. Omul nu are la dispoziţie doar un mediu (eine Umwelt), ci lumea (die Welt)56. În schema propusă de Arnold Gehlen, inteligenţa, raţiunea, puterea minţii sunt luate în considerare, însă apar ca şi încorporate în condiţiile generale ale vieţii. Astfel, partea fizică, corporală a omului şi partea lui interioară, spirituală pot fi gândite împreună doar în cazul unei condiţii unice, în care inteligenţa sa şi comportamentul său sunt forţate de anumite calităţi fizice. Omul este definit prin prisma acţiunii şi activităţii sale57. Gehlen ne propune să înţelegem omul ca fiinţă care acţionează (handelden Wesen), iar actul de a face ceva este înţeles ca activitate de schimbare a naturii în interesul omului. Această teorie nu este introdusă în scopul susţinerii pragmatismului filosofic, ci pentru a susţine criteriul de diferenţiere între om şi animal58. Omul mai este numit de Gehlen şi Prometeus, deoarece este obligat biologic la guvernarea, stăpânirea naturii. Această deficienţă biologică, în comparaţie cu restul fiinţelor vii, îl face pe om să îşi creeze o a doua natură, care este sfera culturală59. Situaţia noastră biologică a favorizat un număr extraordinar de acţiuni posibile, precum şi învăţarea a ceea ce este utilizabil şi a ceea ce nu este60. 53 Arnold Gehlen, Anthropologische Forschung, ed. cit. , p. 47. 54 Idem, Der Mensch. Seine Natur und seine Stellung in der Welt, Textkritische Edition unter Einbeziehung des gesamten Textes des 1. Auflage von 1940, herausgegeben von Karl-Siegbert Rehberg, Teilband 1, Vittorio Klostermann Verlag, Frankfurt am Main, 1993, p. 38. 55 Idem, Anthropologische Forschung, ed. cit., p. 48. 56 Idem, Der mensch. Seine Natur und seine Stellung in der Welt, ed. cit., p. 38. 57 Idem, Anthropologisch Forscung, ed. cit., p. 46. 58 Ibidem, p. 16. 59 Idem, Der Mensch. Seine Natur und seine Stellung in der Welt, ed. cit., p. 40. 60 Karlheinz Weissmann, op. cit., p. 30. 13 Poziţia privilegiată a omului în natură. Antropologia filosofică şi relevanţa ei... 185 Atât instituţiile, cât şi raporturile pe care le avem cu ceilalţi oameni, dar şi cu lumea sunt o consecinţă directă a naturii umane şi reprezintă o componentă a realităţii artificiale pe care omul o creează. Trei aspecte caracterizează această situaţie specială a omului. El este fiinţă cosmopolită, intersubiectivă şi subiectivă61. Originalitatea explicării condiţiei speciale a omului în lume este dată la Gehlen de modul în care el percepe dezavantajele fiinţei umane în raport cu adaptabilitatea animalelor la mediul lor ambiant. Întreaga dezvoltare a umanităţii este pusă pe seama deficienţei naturale ce forţează existenţa omului să se adapteze prin crearea unei realităţi suprapuse celei naturale. Dincolo de originalitatea tezelor (criticate de biologi), trebuie spus că lipseşte acea argumentare sistematică pe care o întâlnim la Scheler sau Plesner. 5. RELEVANŢA ANTROPOLOGIEI FILOSOFICE MODERNE ASTĂZI Trebuie să recunoaştem că antropologia filosofică modernă nu este un capitol pe deplin explorat; lipsesc traducerile, chiar şi în limba engleză. Se poate vorbi de o receptare târzie şi în filosofia continentală. Unul dintre motivele acestei vizibilităţi reduse ar fi probabil, în cazul lui Plessner, scena filosofică dominată în prima jumătate a secolului al XX-lea de Heidegger, lucrarea acestuia, Fiinţă şi Timp apărând doar la câteva luni după publicarea lucrării Die Stuffen des Organischen und der Mensch. În cazul lui Gehlen, aşa cum am spus, asocierea vădită cu naţional-socialismul a fost un motiv în plus pentru un interes scăzut manifestat faţă de ideile lui. Abia în ultimii ani se observă o creştere a interesului pentru antropologia filosofică. În 1999, la Göttingen se înfiinţează o asociaţie numită Helmuth Plessner62. Există şi un institut care se ocupă de scrierile lui Scheler, numit Internationale Max Scheler Gesellschaft, înfiinţat la 1992. Antropologia filosofică modernă a început să fie solicitată şi în alte domenii, şi dăm ca exemplu psihopatologia. Martin Heinze consideră antropologia filosofică 61 În primul rând, suntem fiinţe deficitare în relaţie obiectivă cu lumea, deoarece noi nu ne potrivim într-un mediu natural delimitat, iar raportul, relaţia cu exteriorul o construim noi, nu ne este dată ca la animale. Conceptul cheie este Weltoffneheit. În al doilea rând, suntem fiinţe deficitare în relaţie intersubiectivă. Motivul este pierderea instinctelor ce intermediază comportamentul general şi instinctele care stabilesc relaţia cu semenii noştri. Darwin vorbeşte despre instinctele sociale care reglementează raporturile dintre animale, acestea fiind foarte reduse la oameni, fapt pentru care avem nevoie de o analogie compensatorie la acest tip de instincte. Această analogie este reprezentată de instituţii. În al treilea rând, noi oamenii suntem fiinţe deficitare în relaţie subiectivă, deoarece surplusul de instincte, de impulsuri trebuie să fie controlate (Christian Thies, Gehlen zur Einführung, ed. cit., p. 64–65). 62 Membrii fondatori: prof. dr. Wolfgang Eßbach, dr. Joachim Fischer, dr. Kai Haucke, prof. dr. Zdislaw Krasnodebski, prof. dr. Hans-Peter Krüger, dr. Hans-Ulrich Lessing, prof. dr. Lolle Nauta, dr. Monika Plessner, prof. dr. Walter Sprondel, prof. dr. Konrad Thomas (Sursa – http://www.helmuth- plessner.de). 186 Iustinian Şovrea 14 a lui Plessner o resursă folositoare pentru psihopatologie, prin crearea de categorii psihofizice-neutre ce depăşesc antagonismul cultură-biologie şi prin fundamentarea dezvoltării culturale în constituţia biologică a fiinţei umane. Concepţiile antropologice ale lui Plessner, deşi pun accentul pe dezvoltarea sferei sociale şi istorice, sunt înrădăcinate în natura organică a omului63. Principiile fundamentale ale lui Plessner sunt folosite ca aparat conceptual pentru dezvoltarea unei baze teoretice a psihopatologiei cu accent pe dimensiunea socială. De exemplu, principiul imediatului intermediat arată că simptomele psihopatologice nu pot fi înţelese imediat, ci doar în contextul vieţii sociale. Circumstanţele sociale nu sunt doar experienţe psihice incidentale, ci sunt constitutive. Sau principiul locului utopic atrage atenţia să nu privim pacientul doar ca personalitate fixată şi stabilită, ci să luăm în calcul şi dezvoltarea potenţială. Astfel, se poate folosi conceptul de deschidere către o situaţie utopică pentru a ajuta pacientul să dezvolte un concept liber al vieţii. Impactul cel mai puternic pe care l-a avut antropologia filosofică modernă este însă asupra teologiei. La provocarea antropologiei filosofice, teologia a dat un prim răspuns prin Wolfhart Pannenberg şi prin Karl Rahner. Totuşi, trebuie menţionat că teologia nu preia pur şi simplu ideea orientării omului spre „altceva” (evidenţiată de antropologia filosofică în diferitele ei conceptualizări), ci încearcă să refacă traseul argumentării, având puncte comune cu antropologia filosofică. Relevantă pentru antropologia teologică este sublinierea acelei realităţi ce aparţine omului şi prin care el se detaşează de obiectele imediate, de lumea înconjurătoare. Această realitate este surprinsă de Scheler prin conceptul de deschidere către lume (Weltoffenheit), iar de Plessner prin termenul de excentricitate. Pornind de la această caracteristică a omului evidenţiată de antropologia filosofică, Wolfhart Pannenberg spune că omul este deschis nu doar către lume, ci către ceva mai mult, ce transcende graniţele acestei lumi, căci aşa cum se ridică deasupra obiectelor, el se poate ridica şi deasupra lumii cu întreg conţinutul ei. Karl Rahner va folosi acest concept pentru a scoate în evidenţă transcendentalitatea fiinţei umane spre o realitate de dincolo de cea imediat accesibilă şi relevarea unei noi dimensiuni a fiinţei umane. Antropologia filosofică oferă teologiei aparatul conceptual prin descoperirea acelei „potenţe” existente în om, prin care el transcende obiectele acestei lumi şi este orientat spre altceva. Dacă până nu demult antropologia filosofică modernă nu a avut o receptare prea vastă, se pare că impactul pe care l-a înregistrat în alte domenii o readuce în planul tematizărilor contemporane. 63 Heinze Martin, Helmuth Plessners`s philosophical anthropology, “Philosophy, Psychiatry & Psychology”, 16, 2 (June 2009), p. 119.